



        Egry Artúr
                                      sirályok IV.
a tó ma barna és habos 
fehér bordáin szél tapos 
mélyéből összegyúrt homok 
felszínre tör és gomolyog

több szürke vad madár
a szélrohammal fel-leszáll 
felhőből lehulló jégrögök 
testük sivítva siklik és pörög

egymásnak esnek; – egy falat! 
szétfröccsen bél és húscafat 
vér és konc ma elég jutott 
szemük őszinte és nyugodt

gyomrukból kélnek kis dalok 
úgy ölnek mint az angyalok 
törékeny testű gyilkosok
ők tiszta szívvel boldogok!
